
Покана
Към детски градини, наели образователни медиатори, 
за представяне на добри практики на конференция 
„Практики и посоки: Образователният медиатор в детската градина“
в гр. София на 3 ноември 2023 г.

Уважаеми директори,
Уважаеми медиатори, 
Фондация „Тръст за социална алтернатива“ организира в партньорство с Министерство на образованието и науката конференция на тема „Практики и посоки: Образователният медиатор в детската градина“, която ще се проведе в гр. София на 3 ноември 2023 г.
Каним детски градини, работещи с деца и семейства от уязвими общности, които са наели образователен медиатор, да представят своите добри практики, развити от екипите им от медиатори и педагогически персонал. Целим да дадем видимост на практики, които са пример за важния принос на медиаторите в следните области:
· Медиаторите подобряват комуникацията на детската градина с родители с различен майчин език или нисък образователен статус, и повишават доверието от тези родители
· Медиаторите стимулират родителите за редовно присъствие, повторно записване при отпадане, и взаимодействия с децата у дома
· Медиаторите спомагат за това, децата да се чувстват приети и желани членове на общността в детската градина
· Медиаторите действат като ролеви модел в общността, не само за децата, но и за родителите
· Медиаторите позволяват на педагога да има повече време да фокусира върху планиране, взаимодействия и други аспекти на своята работа, и са важни за екипния подход към работата
На конференцията ще дадем възможност за представяне на до три практики, като всяко представяне очакваме да бъде в рамките на 15 минути, оставяйки 5 минути накрая за въпроси (общо 20 минути за всяка практика). 
Каним Ви да кандидатствате за представяне на практика до 22 септември 2023 г., попълвайки следния кратък формуляр: https://forms.office.com/e/EJ5QUTUUxN. ТСА ще обяви избраните за представяне практики в срок до 26 септември 2023 г., като се свърже директно със съответните контактни лица по имейл. На всички останали кандидатствали екипи ще бъде изпратена покана за представяне на практиката във фоайето на конференцията.
Всички подали да представят практиките си екипи ще имат възможност да изложат свои материали и макети във фоайето на конферентната зала. Ще дадем възможност за обменни визити между екипите на всички представени на конференцията и във фоайето практики, като информация за записването ще бъде дадена на място. 
Избраните да представят практиките си екипи допълнително ще получат от ТСА дарение на детска дървена библиотечка и детски илюстрирани книжки на стойност 300 лева (по избор на самите екипи от сайтовете на издателства „Дакелче“, „Таралеж“, „Точица“ и „Рибка“, с предварителна заявка към ТСА по образец). След приключване на конференцията, ТСА ще качи презентациите Ви в интернет страницата на Мрежата за ранно детско развитие в ромската общност в България.
Партниращите на ТСА неправителствени организации имат готовност да Ви подкрепят в процеса на изготвяне на Вашите презентации. Те са на Ваше разположение с цел да се подсигури логическа свързаност на всички представени теми в конференцията, побирането на презентациите в отделеното време, както и за да Ви помогнат за изготвяне на качествена презентация (при желание от Ваша страна). ТСА ще установи връзката между избраните да представят практиките си детски градини и неправителствените организации чрез онлайн среща.
В случай на въпроси, можете да се обърнете Габриела Тосунова, асистент на програма „Учене и грижи в ранна възраст“; gtosunova@tsa-bulgaria.org; тел: 0882 641 017.
С уважение,
Екип на програма „Учене и грижи в ранна възраст“
Фондация „Тръст за социална алтернатива“

